정조 17년
癸丑二月二十日辰時上御熙政堂大臣備局堂上引見入侍時右承旨申耆同副承旨南公轍假注書鄭文始事變假注書鄭馦記注官金良倜承膺祚右議政金履素行司直鄭昌順左參贊鄭民始漢城判尹李文源行副司直金文淳右參贊李𡊠戶曹判書沈頤之行副司直洪秀輔金尙集禮曹判書閔鍾顯行副司直李秉鼎金持默刑曹判書李敬懋訓鍊都正趙心泰行副司直徐有大李邦一沈煥之副提調尹行任副校理李東稷持平柳憲周修撰宋民載正言朴命燮以次進伏訖履素曰夜間聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰文學政事各有所長而且南公轍爲渠惜福之道不必急急復擬於銓望姑爲改望以入上曰次對爲之履素曰昨伏見海西帥臣吳載徽狀啓則以蒜山鎭餉穀虛錄事有所論列臣於此竊有所駭惑者年前前帥臣元厚鎭以許久在任鎭餉不卽收殺末乃歸罪鎭將事至被重譴伊後曲軫鎭弊特敎屢下道內八鎭五山城許多還弊付之道臣一一釐革後使之具由狀聞仍又揭板列鎭以爲永久遵守之地而其時道臣以軍無闕額糴不爲弊條陳登聞入於刊布之中矣今者該鎭流來舊逋現發於帥臣狀聞者爲五百五十餘石之多道臣初不査究其流弊敢以糴不爲弊之說容易上達者其罪已不輕而且況數年居任亦不準收充簿乃於臨歸之時忽以駭鎭未捧五百五十餘石混然入錄於捧未捧狀啓者尤極駭然海西前監司李敬一罷職以此推之列鎭此等之弊難保其必無更爲詳覈登聞之意分付時道臣何如上曰前監司李敬一罷職輕矣令該府拿問嚴勘以信朝令以謝西民兵使之狀聞亦近於諺所謂拔足前帥臣旣以漏報被譴則許久在任不能覺察之罪不可以狀聞自首置之勿論之科該兵使吳載徽亦爲罷職可也出擧條履素曰外邑養戶之弊朝家禁飭非不截嚴而近來紀綱解弛奸鄕猾吏看作應行之例他人結役稱以代納預先私捧及其當納也莫重惟正之供皆以麤劣之穀苟充備納甚至有全數逋欠無以備納則官家急於彌縫不得不族徵隣徵而或有還徵於本主歉歲窮民之疊償結役豈非矜惻之甚乎此輩武斷之習已成痼弊無道不然無邑不有此不可一任因循使弊源不杜奸究莫憚嚴飭諸道作奸犯科者期於一一摘發繩以重律以除民害亦爲荒年恤隱之道而不能禁飭之邑倅亦當隨現重勘以此意一體嚴飭何如上曰依爲之出擧條履素曰每於設賑之歲守令以自備穀物務勝徼賞以多爲貴以少爲恥便成例習爲道臣者亦或申飭列邑使之優數報來而臣意則近來官府率多凋弊蓄積不敷正使逐朔捐廩以補賑資決知其零星此不過就倉穀中那移先下張皇名目以爲衒能之計而及至秋後彌縫充報之際率多貽害於民間以臣愚見反不如初不自備之無弊於窮民而有益於貯穀今年設賑各邑則先期申飭于道伯守宰必以實心實政仰副宵旰爲民之聖念而此等謬規勿復因襲俾無來頭生弊之患宜矣上曰依爲之出擧條履素曰三南賑政雖以巡啓觀之皆有頭緖庶幾有濟而其中絶可矜最可憫者卽班族婦女之羞編賑籍不忍露面出門者病羸孤寡之不能自力就賑者官家不知隣里不救終至於塡壑者多有之此則列邑守令必窮行村里頻頻賙救然後可以延活先從此類極意拯救之意分付於設賑諸道嚴飭列邑繡行亦以此添入俾有實效似好故敢此仰達矣上曰依爲之出擧條履素曰左參贊鄭民始有司堂上戶曹判書沈頤之貢市堂上竝差下使之察任何如上曰依爲之出擧條昌順曰目今三南賙賑之政屢煩九重宵旰之憂昨日寒殿旣勤詢咨今朝賓對又賜採訪臣等雖有道塗之聽苟係民隱之事豈敢不有懷無隱以爲對揚之道乎大抵饑民之付賑白給者猶可免捐瘠之患而其中漏賑付還之類最爲可矜朝廷一視之政固無彼此而賑民則多是流丐之徒還民則皆是農作之民守令之着意撫恤專在賑民歇視還民者多而傳聞諸道賑邑中或有昨冬還政未及準捧者故雖除朝令停退之數亦多臨急虛勘之弊乃以今春當糶之穀移充昨冬虛留之簿名雖給還實同閉糴穀留庫中假作分給以爲彌縫其虛勘之計至使窮春待哺之民乃有垂橐空還之事掩泣道路景色愁慘云傳聞之說雖未可盡信果有是也不但其反作之罪雖在常年猶當重勘矧且歉荒之歲有此閉糴則哀此還民將何以爲種糧乎來頭繡衣之行固當廉訪以聞而若待其復命則當在巡還已畢之後設或重勘何補旣往爲先嚴飭道臣道內或有此等守令卽爲査發論罪之地何如上曰卿言可謂目下實政令廟堂今日內嚴飭俾各着意贖罪毋或現發於繡行可也出擧條昌順曰近來人心漸不如古朝家政令每患呴嚅聖念亦豈不俯燭此弊而只以愛民一念或流於愛克厥威臣愚死罪亦嘗以恩勝之弊有所仰勉者伏想聖明亦或記有矣善乎諸葛之言曰法行然後知恩可見其法若不行則恩亦不知矣自上雖或以如傷若保之德不無偏勝之處自下承佐之義固當以承之以法濟之以威此所以爲對揚之道傳所稱鹽梅和調之意不其然乎臣猥叨備堂之後故大臣及今原任秉軸之時每以此誦言而不以爲然未見其採施惟以將順爲事漸致恩渴之弊雖以近日事言之廛民之紛拿泮民之撤屠皆出於不畏朝廷之致其習漸不可長雖曰天高聽卑若使祈寒暑雨小民之咨嗟皆徹於上天則此豈上天尊嚴之體乎民之於君猶地之於天今使小民勃磎之言皆登於筵席則縱云下情之上達是聖世之事亦豈所以嚴堂階之分乎每見筵中必稱民隱之仰奏未聞民習之規正其流之弊臣不勝其區區之憂今因言端敢此仰達矣上曰卿言可謂當今切務予欲隨處諦察先自廟堂惕念淬礪俾尊堂階可也出擧條昌順曰繡衣已有抄啓之命又有治裝之敎外方聞之必當悚息繡衣之稱以御史者其爲御字豈不重歟躬自採探務得實蹟不宜虛實相蒙廉貪互混嘗見故相臣南九萬集中以齊國之大治惟在於威王悉誅左右譽阿之人云其言誠是此後如有入於御史純褒之中而復陷於日後犯贓之科者則當該繡衣雖免欺誣之律難以法意言之尋常守令之薦亦有薦主罷職之律況承命躬探之繡衣乎此則旣往雖不可咎方來宜有定律矣上曰大臣之意何如履素曰前日善治純褒者末乃陷於贓汚果是按廉循私之致今於繡衣發送之日重臣所論果爲飭勵之政而今若竝論於犯贓之邑倅則律名不無過重之慮宜有酌量之道矣上曰依爲之誤薦之律筵退後指一定式草記以此嚴立科條載之繡衣事目銓曹謄錄此後以繡啓純褒人書置官案以爲憑考之地凡事旣往雖勿論此則係是爲民之事丙申以後繡啓純褒者之犯贓汚之罪若有被勘者當該御史令政院査出先施不敍之典可也出擧條民始曰三南適値災歲又當窮春民間穀貴擧多艱食之患均廳貿米之在湖南者峽邑則無運來之道作爲儲置而峽邑之儲置用下甚鮮許多穀物旣無用處不得糶糴之故每有腐傷之患貿米諸邑皆以儲置之數多爲一弊端且此以結錢貿取者而旣不得運來徒如是留置亦甚無義當此時以此穀出賣民間則其於裕民食之道可謂大助故敢此仰達矣上曰依爲之出擧條民始曰今年收租大縮僅爲下摠方有入不當出之慮三南各樣上下以爲減分而凡係節省之道亦當靡不用極進上體重遽爾擧論雖甚惶悚而至如內局所納三南藥材則價米上下數亦不少而及到內局別無緊需多歸靡費此與他進上有異限折半姑爲權減則亦可以補用於經費故敢此仰達矣上曰提調亦陳所見文淳曰三南封進草材雖無緊需此是內局所用則事體與他有異合有商量之道矣上曰爲民之擧何顧藥用爲江界一邑之民應捧蔘料先朝亦有蠲減之澤且況爲三道民事乎姑爲減半可也出擧條民始曰三道設賑宵旰之一念憧憧廟堂之臣亦當詳知事狀以爲董飭之地而伏見賑恤狀本之啓下賑廳者泛論列邑姑無遑汲之狀浮黃之色而已不言某某邑鎭形止之如何大抵邑鎭之被災各自不同則民憂之緩急淺深賑政之大小善否必有彼此之殊決無純同之理道臣自當另加檢察而當此大賑之時廟堂之漠然不識其何狀亦甚泄泄此後則狀本中民憂之淺深賑政之善否逐邑詳細論列以聞之意申飭三道道臣何如上曰依爲之出擧條民始曰賑廳米儲本自不敷而卽今見在不過二萬餘石均廳又無所儲混同取用匪久有罄匱之慮而姑無變通之道湖南有丁未別備米一萬石而耗條劃給京兆又有己酉貿米八千餘石別檢米九千餘石而別無緊關用處今以別備米一萬石及己酉貿米別檢米中合取一萬石合二萬石劃付賑廳名之曰別會錄米而每年取耗換錄儲置以爲推移以用之地雖値停退之時此米則不得停退之意別爲定式京兆所用旣是作錢以來者自賑廳以錢上下則可謂兩便依此擧行何如上曰依爲之出擧條文源曰本廳留營還穀每年分給取耗補用支放矣昨秋失稔停退之數合爲一千五百三十六石零之多今當還分之時元穀旣減耗條隨縮支放之數無以排比此不可不及今變通而在前如此之時每於本府元餉中推移還分其停退之數則會錄於元餉以爲待秋收捧還充之地者多有已行之例矣今亦依此例施行恐合事宜下詢大臣處之何如上曰大臣之意何如履素曰此不過一時推移已例亦多恐不必防塞矣上曰依爲之出擧條文源曰本廳三田渡別將之鎭舍昨年潦水衝激頹壓材瓦漂失基址潰缺非但鎭將之住接無處一時可悶津關事體亦係緊重不可不趁卽移建而本廳財力自來不敷實無措手之道取考謄錄則庚子戊申兩年守禦使臣金鍾秀南漢軍物修補時兩西添餉小米二千石竝爲筵稟取用庚戌年守禦使臣鄭昌順南漢城倉修改時添餉小米二千石亦爲取用矣今壬子條添餉小米二千石中關西一千石則前前使臣吳載純已爲作錢貿米以置其餘海西一千石則姑未作錢尙在該道今若依軍物城倉修補時例取用則鎭舍移建之費庶可經紀而添餉體重下詢大臣處之何如上曰大臣之意何如履素曰松坡鎭倉不可不修葺而物力旣無他措劃之路海西添餉條推移取用已多前例勢將依請許施矣上曰依爲之出擧條頤之曰漕倉蝟集之百弊雖不可一一陳達而所謂米商輩防納誠爲稅民之痼瘼牟利之輩聚集倉底締結吏鄕列邑稅米全數防納米直低仰惟意操縱故捧稅之時雖値豐年米直刁蹬一包之價每過十兩利歸米商害及小民事之痛駭莫此爲甚又況災荒如此沿海尤甚若無別般操束之擧包米之價將近數十兩而窮民亦隨而不能支矣其他倉卒之弄奸邑屬之誅求無非虐民之事此則惟在道臣之詳察嚴戢差員之守法潔己而已以此嚴飭道臣及差員私商增價之弊一一摘發痛繩以紓民力似爲目下之急務且漕卒之負逋專由於漕復之預賣而上納之欠縮亦由於此今年則漕復米劃得之後勿爲盡數出給於漕卒先給其半船上什物使之措備其半則漕轉無弊上納後待其回還始爲出給則漕卒負逋之患庶可救得以此出擧條嚴飭何如上曰大臣之意何如履素曰漕倉之弊實難毛擧而其中防納一事尤爲巨瘡今若嚴飭漕倉俾絶此弊則在稅民實爲莫大之惠漕復米預賣果爲漕卒負逋之端則依戶判所奏另加嚴飭期有實效似好矣上曰依爲之出擧條頤之曰各道川反浦落永災名色非恒有之事雖間或有之不過如干結而四五十年來永災懸頉至於七萬餘結之多國計之耗縮已無可言且宮結之特命出稅軫恤經費之德意出尋常萬萬而有此等尾閭之故公結少無增益之效揆以國體寧不寒心昨年結災之近十萬結已是罕有之事而其中永災之恰過萬結尤是前所未有者若此不已則前頭之憂有不可勝言非有別般申飭及今釐正則經用難繼實非細憂逐邑改量盡補舊摠雖不可輕議道臣守令若能存心於國計則當年永頉之萬餘結豈無還實之道乎或査陳而補摠或新起而充數掘沙之勸耕泥生之還推無非補缺之道見今春序已半東作方殷趁此嚴飭諸道今年之內所失一萬一百結準數充補後據實狀聞之意出擧條分付何如上曰大臣之意何如履素曰從前永災之許多結雖非一朝一夕之故論以國體已極憂歎而昨年元災之爲十萬結永災之爲萬餘結而經用大縮憂悶罔措之狀果如戶判所奏而嚴飭諸道補摠充數當年之內所失萬餘結盡數還實之論誠爲得當依其所奏各別嚴飭好矣上曰依爲之出擧條頤之曰年前江蔘變通之時尾蔘二十斤姑爲移授倭譯而每錢添價一兩一錢餘合原價爲四兩矣近來尾蔘比昔稍饒只以原價貿用少無不足之慮當此財用苟簡之時三千餘金無端添給太無意義且聞物情若以尾蔘永爲作貢則雖無添價可以擔當進排云物情旣願作貢每年千包米之除留在關所係不細以此更爲定式作貢何如上曰大臣之意何如履素曰添價旣無意義物情且願作貢而千包米之除留大有關於穀簿依此爲之似好矣上曰依爲之出擧條尙集曰昨秋關東年事之歉荒不至如三南今以分等狀觀之道內尤甚不過若而邑而至於之次中尤甚面里道啓中亦以從便接濟爲言誠爲簡當雖未知營邑措置區劃之如何而不但東邑守宰官樣甚薄捐出朔廩賑活飢氓環顧今世果幾人哉稱以救急東西儹那多方辦穀之際苟且鄙瑣之事難保其必無方當道伯遞易之時尤不可不十分操切待新伯下去各別採探如有犯者使之狀聞重勘且本道賣鄕之習誠一痼弊托以公用抄其饒戶納錢陞鄕自有定價良丁漸至耗縮殘民偏被困苦事之駭痛莫此爲甚前頭繡衣之行如有現發者則當該邑倅之重繩姑捨是不察之道臣難免重究之意一體嚴飭何如上曰依爲之出擧條尙集曰年前亂廛設禁之後市民輩徭役則依前責應失其利而納其稅實是行不得之政渠輩之號訴本署非止一再而至煩上徹矣今若依渠願一竝蠲減則本署事勢必將革罷後已無論如此如彼宜有指一決定之擧而以臣愚見左右商度終無善策下詢大臣處之何如上曰大臣之意何如履素曰頃以通共發賣事往復於其時大臣而議論携貳姑未歸一待其究竟自當有措處之道矣上曰依爲之出擧條秀輔曰昨年歉荒三南最酷京畿關東爲次三南則雖未目見臣於前秋往來於關東一路畿左數邑則伊時民勢猶不知其遑急矣及今歲末村里間饑困日甚一日以目下市直言之其所踴貴殆甚於已去辛壬故雖之次各邑爲守宰者抄饑設賑無邑不然但受食白給者都是無根着流丐之類而至於元戶受還者無非有身役務農業之民其所濟恤專在還穀之排巡計給矣第聞常年則民情多有不願受糶者而今年則無論貧富擧皆願付故雖是倉穀稍多之處將有前頭絶巡之慮此則五道通患也如此之時宜有裒多益寡之政就其還穀有裕處無論遠近次次移轉限麥前分排救活然後庶無捐瘠之患以此意申飭各道道臣似好矣上曰依爲之出擧條鍾顯曰近日諸路告歉民憂溢目我聖上宵旰憂勤飭勵群工如臣者豈有一得之見可以仰碑而第臣伏聞顯廟辛亥壬子年間飢荒癘疫八道同然而故相臣閔鼎重時爲賑廳堂上監賑飢民晨夜不懈至於勞悴成疾而猶以靑巾裹額往來賙濟伊時朝臣之盡瘁王事可以想見今若因此董飭之敎益殫匪躬之誠絶去因循姑息之念惟日孜孜於奉公恤民則彼三南阻飢之民尙何足上煩九重之憂哉此固廟堂之臣所當惕勵對揚而至於荒政措置專在於道臣守宰道臣守宰之能否又自有朝家之賞罰夫知人安民卽聖王之先務而良二千石共理亦有漢帝之語我列聖朝懷保㐅安之方亦在於彰癉黜陟之政孝廟朝常以中批特除小縣監爲海州牧使又以贓吏之無一人伏法臨朝發歎此可見聖意之所存矣當此民命近止之時朝家紀綱尤宜整頓而明肅使能者有所憑恃不能者有所畏憚然後方可以奠溝壑於袵席矣臣謂另飭三道道臣先從賑邑察其勤怠雖畢賑之前犯科者論勘不職者啓罷毋恤目下迎送之弊若其悉心賙恤成績可觀者待畢賑使之條列請賞仍又拔例收用俾有勸懲之實效宜矣上曰依爲之出擧條秉鼎曰近來營閫及列邑聞多懸債重記閱歲未報者非但郵罰之不加反爲求外之欛柄自以爲許多官債有難以私力準報差除一外任然後可以償債云蓋官況雖薄若能視官如家十分節約月日會計不爲引用則豈有負債之理所謂負債非取用庫儲公貨皆是先用民結之作錢者後來之官謂以前官所用非我所知又爲取用自歸疊徵民之受弊莫過於此凡各司上納之愆期猶爲礙於解由況先用民結懸債重記者乎臣意則下詢大臣作爲定式官債未報之前勿爲更除他職一如解由拘礙之法則似有民邑之效矣上曰大臣之意何如履素曰邑倅之經遞或不無此等之弊而公貨犯用自有其律至於邑庫不過新舊官相傳之簿書本非廟堂管涉者或自該道監營嚴加檢飭則自無如許犯用之弊矣上曰依爲之出擧條秉鼎曰近聞畿湖之間米價甚踊一石之價恰爲七兩零故非但土着豪族雖京中士夫左右干囑必得別還或至數十石之多而別還則自來有禁故虛作戶名合巡得用職此之故小民之賴此延命者實難排巡云兩南則臣雖未及聞而自廟堂一體發關嚴飭似好矣上曰依爲之出擧條秉鼎曰日昨典僕事大關國綱萬萬驚憤渠輩若有一分嚴畏之心則廟堂回啓之前惟當恭俟處分而已不此之爲反生施惡之計敢爲一時撤市跡涉脅制廟堂近來民習雖曰愚頑亦豈有若是之甚乎臣待罪館堂不勝惶悚聞卽往復泮長捉送頭目輩於秋曹旋因大僚之知委往議籌司另飭開市而第伏念近來私宰之弊愈往愈甚殆至於無處不然皆在於兩班廊底法司禁吏作爲口實反爲符同初不執促典僕失業實由於此臣之此奏非爲典僕而發若是而法禁何以行乎臣意則另飭法司從今爲始痛禁禁吏符同之弊執捉之後當該家主照律嚴繩則似有禁戢之望矣上曰依爲之出擧條持默曰訓局攔後別隊已屬衛內則於該營別無所管以此一哨移屬本營似合於重宿衛之道故敢此仰達矣上曰退與提調相議稟處可也出擧條敬懋曰臣於水原事有所仰達者矣水原軍摠甚多弓刀藥丸自來數少有非軍兵器械排比待變之意京外有裕處量宜移置恐合事宜下詢大臣將臣處之何如上曰大臣將臣之意何如心泰曰水原府之自摠廳管轄時火藥及各樣汁物或有移上之例矣今則旣無其路以本府事力亦無措備之勢而各項器械擧皆朽鈍之中火藥則不過三千餘斤鳥銃則纔爲二千餘柄黑角交子竹長弓等物亦不滿二千則依前府使所奏無論京外某營門綽約裒益趁卽移送以備桑土恐不可已矣有大曰水原府弓刀藥丸之數少有非重關防之道依前府使所奏毋論某營門從其有裕處量宜移送恐合事宜矣邦一曰水原府弓刀藥丸如是數少實非重關防備不虞之意宜趁此時勿論京外某營就其有裕處而移送本府事勢當然矣履素曰水原府今爲大營門則軍器什物尤當盛備而今聞諸將臣之論則弓刀藥丸若是數少不可不就其有裕處量宜移送矣上曰依爲之所以區劃之方有司堂上畿伯與前府使會于廟堂相議後數爻先爲書入稟旨兵貴務精不貴貪多況亦雖幾千實則不緊豈可一向任他乎在昔外都監之時猶不可如此況外營新制乎雖有留守例是軍制變通不可擅便御將慣於邑事亦令料理與內外使相議從速稟旨此擧條一通令廟堂先爲行會本府可也出擧條心泰曰外方戢盜之政各自州府郡縣另加詗察俾有實效事頃伏承筵敎自左右捕廳已爲行會各道道帥臣而第伏念京外詗盜之法五家作統互相窺察自是古規而廢却不行久矣及今歉歲申明舊典恐合事宜且近來籍法牌法蕩然無籍無牌之徒恣行無忌間或有三三五五劫掠村閭之弊亦非細憂而今非成籍之年則此不可輕議至若無牌之類於京於外各別痛禁俾知懲畏亦似有效下詢大臣處之何如上曰大臣之意何如履素曰籍法牌法俱是法典所戴廢却不飭固已可駭而今者將臣所請誠有意見以此嚴飭刑漢兩司申明舊典另加察飭似好矣上曰依爲之出擧條心泰曰各道漕運上納許多幻弄自捕廳譏察痛禁事曾伏奉筵敎矣至於船漢輩逗留海上以精換麤者最是難防之奸竇此則嚴飭沿海各邑鎭船過境內時不得不候風外刻日催督毋敢遲滯而到京江後自捕廳嚴加痛禁俾不得容奸則庶有實效又若監色輩自邑捧價從中射利潛自防納者已成舞弄之利窟此亦申飭裝送地方官各別嚴禁毋得犯科恐合事宜以此兩款出擧條自廟堂行會嚴飭何如上曰依爲之出擧條有大曰本局陞戶係是親兵所重自別而近來陞戶充伍未幾不無逃躱之弊此專由於該邑不善抄選之致揆以法意極爲寒心昨年慶尙道陞戶三十戶以年歉今秋當爲抄上必以有根着富實良丁各別抄擇俾無如前之弊事預先出擧條申飭該道何如上曰依爲之出擧條邦一曰北漢乃是保障重地城堞城廊頹圮已久而以物力之難辦尙未修築者誠甚疎虞今當開春之時城底居民旣非農作之民給價雇人趁卽修築則可謂兩便而物力殆過萬金自本營萬無變通之道訓禁御三倉依前還屬三營各出物力竝力經紀而旣有基址土石雖與新築有異一時竝築其勢末由每年限千步修改則庶可完築故敢此仰達矣上曰大臣之意何如履素曰保障之地疎虞如此其在重關防之道恐不可不趁卽修築而城堞步數容入物力使該營詳細摘奸定數報來後更爲稟處何如上曰依爲之出擧條行任曰昨筵以八道句管之有名無實致勤聖諭至有大臣出擧條申飭之擧矣謹稽肅廟朝始置句管於八道而以有司堂上四人兼管二道蓋爲詳察其民生之休戚守令之贓否年事之豐歉出而講確於廊廟入而敷陳於廈氊則有以仰大聖人良法美意出尋常萬萬而今則徒有句管之稱而未聞句管之效至於有司兼管則廢却且久矣當此宵旰憂勤之時宜懋循名責實之政臣意則有司堂上兼管之法修明舊典與各道句管堂上採探道內事情以備顧問恐合事宜故敢此仰達矣上曰有司堂上各陳所見民始曰此是古規修擧固好而但各管兩道只爲擧行兩道之事至於他道初不相關則似亦不無弊端矣文淳曰有司堂上之各管兩道旣有古例則何必異議而各道文簿只令兼管人擧行他有司了無相關則反生其弊恐不可遽然行之矣頤之曰八道句管如前仍置又使四有司分管兩道而文簿去來各自主張則必有生弊之處矣上曰大臣之意何如履素曰不但諸議之岐異如此有司之任自是專管八路則今反分割句管恐有生弊之端置之何如上曰依爲之出擧條履素曰筵體本自嚴重非崇品則例不敢前席陳懇而大司成沈煥之因奏對猥及辭免之說者極爲未安從重推考何如上曰依爲之出擧條公轍曰持平柳憲周修撰宋民載筵席進代之際做錯非細推考警責何如上曰依爲之出擧條履素曰承旨南公轍臺臣請推之際奏語之不審雖因生疎所致揆以筵體不可無飭從重推考何如上曰依爲之出擧條東稷等曰請黜置罪人鄭致達妻亟令王府夬正典刑上曰不允請物故罪人德相亟施孥籍之典上曰不允請逆賊尙喆追施孥戮之典上曰不允一行刀割憲周等曰請物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情上曰不允請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允請物故罪人國榮亟施孥籍之典上曰不允請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法上曰不允請遲晩罪人宇鎭捧根脚夬正王法上曰不允請柳星漢設鞫嚴問期於得情夬正邦刑上曰不允請承款後物故罪人九宗亟施孥籍之典上曰不允措辭見上憲周曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上上曰不允命燮曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允請逆賊尙魯亟施孥戮之典上曰不允請亟寢秋曹罪人柳師文放釋之命仍令王府設鞫嚴問夬正典刑措辭見上上曰不允憲周曰今二月初一日穆陵忌辰大祭祭監監察趙有善以爲祭享所用豆泡出付陵軍家造來莫重祭泡付諸村女之手事極不敬莫甚於此竊聞此事已成流來謬規固非一二日之故而恬於故常不能矯革難免怠忽之責典祀官嚴耆宜有勘處之道云矣監臺呈課旣如此則不可置而不論請典祀官嚴耆施以削職之典上曰爲先令禮曹査問後草記可也出擧條命燮曰新除授司諫李周顯時在全羅道全州地請斯速乘馹上來事下諭上曰依啓出擧條憲周曰新除授執義申馥時在慶尙道安東地掌令閔彝顯時在京畿驪州地掌令洪克浩時在陽智地持平李尙寯時在楊根地請竝斯速乘馹上來事下諭上曰依啓出擧條東稷等曰近來臺閣有牌則輒事違傲已極未安而今以民國事聖念憂勤未明求衣臨殿求助凡在耳目之列孰不竭蹶承膺而飭敎之下多有不入者雖未知情病之如何而揆以紀綱不可置而不論請今日違牌兩司諸臣一竝施以譴罷之典上曰依啓出擧條東稷等曰今日登筵兩司之臣問備之下不爲引避循例退次雖緣生疎之致而有損臺體請持平柳憲周正言朴命燮竝施罷職之典上曰柳憲周事依啓朴命燮則均有生疎之做錯而承旨旣不竝擧請推則何可避嫌乎不允出擧條耆曰入侍玉堂李東稷宋民載以違牌臺諫請罪事有所仰奏而未及承批更陳入侍兩司請罷之啓事甚未安推考何如上曰依爲之出擧條憲周曰臣資性愚劣言議巽軟本不合於淸朝耳目之任而適仍賓對有命怵分畏義章皇出肅昌昧登筵傳啓之後周旋失措始有承宣請推之擧而不卽引避至被儒臣請罷之論滿心惶恧無地自容以此情踪其何敢一刻晏然於臺次乎請命遞斥臣職上曰勿辭耆曰持平柳憲周一日再啓煩瀆退待物論矣上曰知道出擧條命燮曰臣姿性譾劣言議巽軟淸朝耳目之任萬不近似而適値賓對有命飭敎繼降怵分畏義冒沒出肅而及登筵席醜拙畢露傳啓之際擧措顚錯至有儒臣請罷之擧臣滿心慙忸無地自容臣以此情踪其何可一刻仍冒於臺次乎請命遞斥臣職上曰旣無當避不避之失勿辭亦勿退待可也出擧條仍命退諸臣以次退出